24/08/2015 | Administración LocalConsorcios
Consorcio de Turismo y Congresos
Bases do proceso selectivo para a contratación dun/dunha xerente para o Consorcio de Turismo e Congresos de A Coruña

O presente proceso de selección ten por obxecto a contratación de carácter laboral dun/unha Xerente para o Consorcio de Turismo e Congresos de A Coruña (en diante, o Consorcio) como persoal de alta dirección ao amparo do previsto R. D. 1382/1985, de 1 de agosto, polo que se regula a relación laboral de carácter especial do persoal de alta dirección. O/a Xerente desenvolverá as tarefas de xerencia de conformidade co establecido no artigo 17 dos Estatutos do Consorcio. A designación efectuarase de conformidade co artigo 10 dos Estatutos do Consorcio por parte da alcaldía, ou concelleira/o en quen delegue, a proposta da Xunta de Goberno que a formulará, previo este proceso selectivo. O contrato terá unha duración inicial de dous anos que poderán ser prorrogados por acordo das partes cada dous anos. As retribucións serán as equivalentes a de un posto de Xefatura de Servizo do Concello da Coruña. (A1 28) As presentes bases publicaranse no Boletín Oficial da Provincia de A Coruña e nas páxinas web do Concello da Coruña e do Consorcio. Para ser admitida a solicitude, presentaranse no Rexistro Xeral do Consorcio de Turismo e Congresos de A Coruña, con domicilio na Rúa Sol – Edificio Sol s/n (15003 A Coruña), de acordo co previsto no artigo 38 da Lei 30/1982, de réxime xurídico das administracións públicas e procedemento administrativo común. O prazo para a presentación de solicitudes será de dez días hábiles contados a partir do seguinte á publicación no Boletín Oficial da Provincia de A Coruña. As persoas aspirantes deberán presentar, xunto coa solicitude de admisión segundo modelo de instancia que se acompaña como anexo 1 (dispoñible na páxina web do Consorcio) unha fotocopia compulsada do DNI ou pasaporte, o Curriculum vitae, e a documentación acreditativa dos requisitos establecidos na base 6 e dos méritos alegados con fotocopia compulsada. Igualmente deberán presentar, xunto coa solicitude, en sobre pechado, a Memoria Técnica a que se fai referencia na base 9.2. Os requisitos establecidos nos apartados b), d) e e) da base 6 acreditaranse mediante presentación de declaracións baixo a súa responsabilidade de que cumpren os termos establecidos. Os requisitos f), g) e h) da base 6 acreditarante mediante copia compulsada do correspondente título ou certificación acreditativa. Todos os documentos acreditativos dos méritos alegados que se deben acompañar á solicitude de participación deberán referirse a unha data anterior á finalización do prazo de presentación de instancias. Poderase recadar das persoas participantes na convocatoria aclaracións ou documentación adicional, cando da presentada non resulten dabondo acreditados os datos alegados en relación cos requisitos esixidos. Para ser admitida a candidatura á realización do procedemento de selección os/as aspirantes deberán reunir os seguintes requisitos: a) Ter a nacionalidade española, sen prexuízo do disposto no artigo 57 do Estatuto Básico do Empregado Público. b) Posuír a capacidade funcional para o desempeño das tarefas. c) Que cumpra cos requisitos de idade que sinala a normativa vixente. d) Non ter sido separado/a mediante expediente disciplinario do servizo de calquera das Administracións Públicas ou de órganos constitucionais ou estatutarios das Comunidades Autónomas. e) Non se atopar en situación de inhabilitación absoluta ou especial para o emprego ou cargo públicos por resolución xudicial, para o acceso a corpos ou escalas de funcionarios, ou para exercer funcións similares ás que desempeñaban no caso de persoal laboral. f) Estar en posesión do título de grao ou licenciatura en Turismo, ADE, Economía ou Ciencias Empresariais. No caso de que as persoas aspirantes posúan unha titulación académica estranxeira, para poder participaren no proceso selectivo, deberán ter homologado previamente o título de acordo co previsto na lexislación española g) No caso de equivalencia ou homologación, deberá xustificarse con certificado expedido por organismo competente para establecela. A posesión de título/s superior/es aos graos ou diplomaturas esixidos, que absorba este, será considerado título de acceso, e non será obxecto doutra valoración. h) Non encontrarse incurso en ningunha das causas de incompatibilidade ou incapacidade que determine a Lexislación vixente. i) Coñecemento do galego. O coñecemento do galego demostrarase mediante unha proba escrita que consistirá na tradución directa e/ou inversa, nun tempo máximo dunha hora, dun texto elixido polo Tribunal inmediatamente antes da celebración da proba, correspondéndolle ao Tribunal determinar o nivel de coñecementos esixidos para superar a proba. O presente exercicio puntuarase como apto ou non apto. As persoas aspirantes que estean en posesión do título acreditativo de coñecemento da lingua galega CELGA IV ou equivalente estarán exentos da realizaren a proba. j) As persoas aspirantes necesariamente acreditarán un bo coñecemento do idioma Inglés (mínimo nivel C1, ou equivalente). k) Requírese un mínimo de cinco anos de experiencia laboral no sector turístico, xa se trate de empresas públicas ou privadas, entidades e organismos relacionados directamente co sector turístico, dos cales, cando menos, dous deles foran desenvolvidos en tarefas directivas: xerencia, dirección, dirección técnica, coordinación xeral de servizos, programas de planificación turística,… O Tribunal estará integrado polos seguintes membros: - Unha persoa en representación do Concello da Coruña que actuará en calidade de presidente/a (titular e suplente) - Un/ha secretaria con voz e sen voto (titular e suplente) - Unha persoa en representación da Autoridade Portuaria de A Coruña (titular e suplente) - Unha persoa en representación da Cámara de Comercio de A Coruña (titular e suplente) - Unha persoa en representación do sector turístico con voz pero sen voto designadas polo Presidente do Consorcio. O Tribunal será asistida por persoal técnico que poderá participar nas deliberacións, con voz pero sen voto. O Tribunal non se poderá constituír nin actuar sen a asistencia da Presidencia e da Secretaría ou, se é o caso, de quen os substitúa, e da metade, polo menos, das persoas membros. En todo o demais, o Tribunal axustará a súa actuación ao previsto na Lei 30/1992, de 26 de novembro, de réxime xurídico das administracións públicas e do procedemento administrativo común, para o funcionamento dos órganos colexiados e demais normas que lle poidan resultar de aplicación. A composición deste Tribunal farase pública co acordo definitivo de admisión das candidaturas aos efectos do exercicio do dereito de abstención ou recusación. No nomeamento do Tribunal terase en conta o establecido no artigo 16 da Lei orgánica 3/2007, de 22 de marzo, para a igualdade efectiva de mulleres e homes, procurando atender ao principio de presenza equilibrada entre ambos na súa composición. Así como o previsto na Lei 7/2004, do 16 de xullo para a igualdade entre homes e mulleres. Tralo remate do prazo de presentación de solicitudes de participación, o Tribunal publicará na páxina web a listaxe provisional de candidaturas admitidas, concedendo un prazo de tres días hábiles para correccións. Unha vez rematado o prazo indicado, procederase a aprobar definitivamente a listaxe de candidaturas admitidas, e se sinalará a data, lugar e hora na que se reunirá o Tribunal para a súa constitución e para a realización da primeira fase e segunda fase do proceso selectivo. Este anuncio publicarase na páxina web do Consorcio. O procedemento de selección das persoas aspirantes efectuarase en dúas fases, outorgándose á primeira fase un máximo de 60 puntos e á segunda fase un máximo de 20 puntos.9.1.- PRIMEIRA FASE (60 puntos): Exame do Curriculum do/a aspirante nos apartados de Formación, Experiencia profesional e Idiomas. Valoraranse os méritos universitarios homologados oficialmente, así como os da formación TIC, que acredite: a) FORMACIÓN Máximo 25 puntos - Master en Turismo 7 puntos - Master en Marketing ou Comunicación 5 puntos - Outras titulacións universitarias de Licenciatura ou Grao 5 puntos - Outras titulacións universitarias de Diplomatura 3 puntos - Postgrao ou Curso Superior de Especialización en materia de Turismo, Comunicación ou Marketing 3 puntos - Formación homologada en ferramentas TIC 2 puntos Neste apartado valorarase a formación de máis de 50 horas, co seguinte baremo: - Curso de máis de 50 horas. 0,5 puntos b) EXPERIENCIA PROFESIONAL Máximo 25 puntos Valoración da experiencia profesional: - Experiencia no sector turístico 2 punto por ano ou fracción - Experiencia como persoal directivo no sector turístico 5 puntos por ano ou fracción (Non compatibles: Para ser valorados estes requisitos de experiencia, en compatibilidade, deberá de tratarse do desenvolvemento de cargos diferentes, de concorrer ambas circunstancias, para o desenvolvemento do mesmo posto. Valorarase a de maior puntuación) A acreditación da experiencia profesional, deberá efectuarse mediante documentación fidedigna acreditativa dos extremos indicados (certificacións das empresas ou organismos, copias de contratos, vida laboral, etc.), presentando orixinais ou fotocopias compulsadas da mesma. c) COÑECEMENTO DE IDIOMAS Máximo 10 puntos Os idiomas acreditados valoraranse do seguinte xeito: - Inglés máx.6 puntos  Nivel C2 6 puntos - Outros idiomas estranxeiros máx.4 puntos  Nivel C1 1 punto  Nivel C2 2puntos A acreditación do coñecemento dos idiomas estranxeiros, efectuarase tal e como se sinala a continuación: Valorarase unicamente como mérito computable, os títulos, diplomas ou certificacións de homologación do nivel de coñecemento alcanzado, expedidos por centros oficiais ou homologados para o ensino de idiomas. Valoraranse aqueles títulos homologados oficialmente que consten no Cadro de equivalencias do Marco común europeo de referencia para as linguas. Os títulos deberán acreditar mediante a certificación de homologación referida, o nivel de coñecemento alcanzado, ou que superou todos os cursos correspondentes ao devandito nivel, non sendo válidos a estes efectos aqueles que só certifican un determinado número de cursos ou de horas; nin os cursos on line. Non serán acumulables as puntuacións outorgadas a títulos ou diplomas inferiores dun mesmo idioma que sexan necesarios para a obtención do título superior do idioma computado. É dicir, só se valorará o Título de maior nivel de coñecemento alcanzado, en cada idioma. Trala finalización da primeira fase, o Consorcio publicará na súa páxina web a listaxe provisional de candidaturas que accederán á segunda fase, concedendo un prazo de tres días hábiles para posibles alegacións. Unha vez finalizado o prazo indicado procederase a aprobar definitivamente a listaxe de candidatos/as e sinalarase data, lugar e hora na que se reunirá a Tribunal para a realización da segunda fase do proceso selectivo. Este anuncio e sucesivos publicaranse na páxina web do Consorcio. Se as persoas candidatas facilitasen un correo electrónico, notificaráselles igualmente ao mesmo.9.2.- SEGUNDA FASE (máximo 20 puntos). Elaboración dunha Memoria Para acceder a segunda fase deste proceso deberá terse acadado un mínimo de 20 puntos na suma dos apartados a), b) e c) da fase primeira. Esta segunda fase consistirá nunha entrevista que o Tribunal manterá con cada unha das persoas candidatas que superen a primeira fase, na que cada persoa candidata presentará e defenderá durante vinte minutos a Memoria presentada. Requírese ás persoas candidatas a elaboración e presentación por escrito dunha memoria de entre cinco e dez páxinas na que presente unha visión xeral da Coruña como destino turístico facendo referencia aos seguintes factores:  Análise DAFO da marca Coruña.  Análise do histórico de actuacións no sector turístico.  Importancia da gastronomía como factor turístico.  A Coruña no Camiño de Santiago.  Análise das rutas e frecuencias de voos desde Alvedro.  Propostas para o desenvolvemento sostible do sector. Unha parte da entrevista realizarase en inglés e/ou en calquera outro dos idiomas estranxeiros que o/a candidato/a acredite, así como en galego. Así mesmo, durante esta fase, a persoa candidata responderá ás preguntas do Tribunal sobre a súa formación académica, experiencia profesional e coñecemento xeral do mercado turístico e do destino turístico da Coruña en particular. O Tribunal poderá declarar a non cobertura do posto de traballo se, motivadamente, ningunha das persoas candidatas obtivera nesta segunda fase polo menos 10 puntos. A puntuación máxima do proceso selectivo virá determinada pola suma das puntuacións obtidas nas dúas fases tal e como se establece na fase 9. En caso de empate, a orde establecerase atendendo á mellor puntuación obtida no punto 9.1 b (Experiencia profesional). A proposta provisional da candidatura seleccionada publicarase na páxina web do Consorcio, concedéndose dez días hábiles para posibles alegacións, e notificándose aos enderezos electrónicos que foran facilitados polas persoas concorrentes ao proceso selectivo. Transcorrido este prazo, e concluído o proceso selectivo, o Tribunal elevará a proposta de candidato/a para que sexa nomeado/a polo órgano competente e publicarase dito resultado no Boletín Oficial da Provincia. Durante o proceso selectivo o Tribunal resolverá tódalas dúbidas que puideran xurdir na aplicación destas normas, así como o que se debe facer nos casos non previstos. O Tribunal poderá, motivadamente, elaborar unha listaxe de espera baseada nas puntuacións obtidas polas persoas asistentes que teñan superado a totalidade do proceso de selección sen obter praza e as persoas aspirantes incluídas na listaxe de espera poderán ser chamadas para a provisión, interina ou temporal, da praza obxecto de convocatoria, nos supostos de renuncia, ausencia, enfermidade ou vacante durante o período previsto de duración do contrato. A Coruña, a 20 de agosto de 2015 Alberto Lema Suárez Presidente Consorcio de Turismo e Congresos de A Coruña